ตำรวจดอนเมืองรวบ นศ.เทคโนฯ เมาซิ่งรถกระบะพกปืกแหกด่าน
เผยแพร่: 22 ก.พ. 2562 09:25 ปรับปรุง: 22 ก.พ. 2562 12:14 โดย: ทีมข่าวอาชญากรรม
MGR Online - ชุด ป.สน.ดอนเมือง ตั้งด่านตรวจมีรถกระบะขับฝ่าแต่ตามจับได้ทันควัน ตำรวจขอค้นพบปืนไทยประดิษฐ์ .38 พร้อมกระสุนจำนวนหนึ่ง ตรวจสอบเป็นนักศึกษาสถาบันชื่อดังย่านฝั่งธนฯ
วันนี้ (22 ก.พ.) ที่กองบังคับการตำรวจนครบบาล 2 (บก.น.2) พล.ต.ต.เอกชัย บุญวิสุทธิ์ ผบก.น.2 ได้รับรายงานว่า เจ้าหน้าที่ตำรวจฝ่ายป้องกันปราบปราม สน.ดอนเมือง ร่วมกันจับกุม นายมณฑล เหมือนมี อายุ 21 ปี น.ศ.วิทยาลัยเทคโนโลยีสยาม พร้อมของกลางอาวุธปืนไทยประดิษฐ์ ขนาด .38 ลำกล้อง 4 นิ้ว จำนวน 1 กระบอก เครื่องกระสุนปืนขนาด .38 จำนวน 3 นัด และซองปืนสีดำ จำนวน 1 ซอง
สืบเนื่องจากเมื่อคืนวันที่ 21 ก.พ. เวลา 22.45 น. ขณะชุดจับกุมได้ตั้งด่านตรวจป้องกันอาชญากรรมบริเวณถนนนาวง แขวงสีกัน เขตดอนเมือง กทม. พบนายมณฑลขับรถยนต์ยี่ห้อนิสสัน รุ่นนาวาร่า สีเทา ทะเบียน 1 ฒค 6681 กรุงเทพมหานคร หลบหนีด่านตรวจค้น เจ้าหน้าที่จึงไล่สกัดจับได้บริเวณใกล้เคียง จากการตรวจค้นพบของกลางดังกล่าวระหว่างนั้นสังเกตว่านายมณฑลพูดจาวกวนมีลักษณะคล้ายคนเมาสุรา
จากการสอบถามให้การว่าดื่มสุรามาจริงจึงนำตัวไปวัดปริมาณแอลกอฮอล์ที่ สน.ดอนเมือง ผลปรากฏว่าเกินกว่าที่กฎหมายกำหนด ก่อนนำตัวพร้อมของกลางส่งพนักงานสอบสวนดำเนินคดี เบื้องต้นแจ้งข้อหามีอาวุธปืนและเครื่องกระสุนปืนไว้ในครอบครองโดยไม่ได้รับอนุญาต, พาอาวุธปืนไปในเมือง หมู่บ้าน ทางสาธารณะโดยไม่มีเหตุอันควรหรือความจำเป็นเร่งด่วน และขับรถในขณะเมาสุรา หรือของมึนเมาอย่างอื่นฯ